طالبانین قطر سیاسی دفتری باشقانی ملا عبدالغنی برادر، افغانستان‌دا هدفلرینه بو قدر تئز چاتاجاقلارینی گؤزلمه‌دیکلرینی سؤیله‌دی.
ملا عبدالغنی برادر، باشدا باشکند کابل اولماقلا، بوتون افغانستان اوزرین‌ده طالبانین حاکمیت قورماسینا باغلی آچیقلاماسین‌دا "دئمه‌لییه‌م کی، بو قدر تئز و آسان بیر اوغور گؤزله‌میردیم" دئدی.
برادر:
"مغرور اولمامالیییق. داها اؤنجه هئچ صاحب اولمادیغیمیز آغیر بیر مسئولیتیمیز اولاجاق. ایندی سیناق واختیدیر. حاضردا اؤلکه خالقینا خیدمت، گوونلیک و حیات شرطلرینین یاخشیلاشدیریلماسی باخیمین‌دان چوخ اؤنملی بیر سیناق‌دان گئچیریک. اینسانلاری حیاتلارینی و گله‌جکلرینی قورویاجاغیمیزا ایناندیرمالیییق" ایفاده‌لرینی ایشلتدی.
طالبانین قطرده‌کی سیاسی دفتری سؤزچوسو محمد نعیم ده کابل‌داکی "ائلچیلیکلر، دیپلوماتیک نماینده‌لیکلر و خاریجی وطنداشلار اوچون هئچ بیر تهلوکه اولمادیغینی" قید ائد‌رک، "اؤلکه‌ده گوونلیگی تامین ائد‌جکلرینی" سؤیله‌دی.
آمریکا ایله طالبان آراسین‌دا ۲۰۲۰.جی ایلین فوریه آیین‌دا الده ائدیله‌ن باریش آنلاشماسی چرچیوه‌سین‌ده اولوسلارآراسی گوجلرین افغانستان‌دان چیخاریلماسی پروسه‌سی باشلامیشدی.
آنلاشما اساسیندا خاریجی گوجلره سالدیریلماماسی نظرده توتولورکن، افغانستان حکومتی ایله دانیشیقلاری داوام ائتدیره‌ن طالبان، ژوئن آیین‌دان بری افغانستانین بیر چوخ ولایت مرکزینی شدتلی سالدیریلارلا اله گئچیردی.
دونن باشکندکابلو محاصره‌یه آلان طالبان، پرزیدنت اشرف غنی اؤلکه‌نی ترک ائتدیک‌دن و حکومت گوجلری باشکندی ترک ائتدیک‌دن سونرا بورانی تام کنترل آلتینا آلماغا باشلادی.
